У Менску яны з маці сустрэліся на адной зь беларускіх вечарынаў. Вечарыны-спэктаклі гэтыя адбываліся на Камароўцы, як бацька казаў, “там, дзе Конскі базар”, дзе была Беларуская хатка, касьцёл Сьвятога Роха, у тым раёне. Раён быў беларускі, як таксама і раён каля Чырвонага касьцёла. З раёнам каля Чырвонага касьцёла больш зьвязаная мая маці, яна хадзіла туды дапамагаць дзецям, і там нешта” беларускае адбывалася, але гэта было яшчэ перад рэвалюцыяй. А ў савецкім часе беларуская дзейнасьць была ўжо на Камароўцы. Вось жа там бацькі пазнаёміліся і ў 1923 годзе запісаліся ў загсе.